יש חיזוק: אור אוסטוינד סיכם לשנתיים בקש
יש חיזוק: אור אוסטוינד סיכם לשנתיים בק"ש
עובר לק"ש. אוסטוינד (יוסי שקל)
עודכן 18:47 19/05/2015
קשר הפועל חיפה יחתום בקרוב. שרצקי: רק קהת וצדק יעזבו
בצל עזיבתו הצפויה של רועי קהת, ככל הנראה למכבי תל אביב, הפועל קריית שמונה צירפה הערב (שלישי) קשר אחר. אור אוסטוינד, שחקנה של הפועל חיפה בעונה החולפת, סיכם לשנתיים הקרובות במועדון של איזי שרצקי ויחתום בקרוב על החוזה. על מועמדותו של השחקן לקריית שמונה פורסם לראשונה באתר ערוץ הספורט.
בתוך כך, שרצקי החליט: מלבד שיר צדק ורועי קהת, שיעזבו להפועל באר שבע ומכבי תל אביב בהתאמה, כל הסגל יישאר לעונה הבאה. האמור נכון גם לגבי עודד אלקיים, כאשר לאחר הפרסום אתמול (שני) על האפשרות שיעזוב ועל החיזור מצד לא מעט קבוצות, הבעלים של קרית שמונה שוחח עם סוכנו והבהיר כי הוא רוצה בו לעונה נוספת.
גם את אחמד עאבד, שמעורר עניין רב בארץ וגם בחו"ל - ובין היתר מבוקש בקראבח מאזרבייג'אן - שרצקי לא מעוניין לשחרר. וובה בראון צפוי להמשיך גם הוא, ואם ישוחרר יהיה זה במחיר הגבוה בו נקב שרצקי - חצי מליון יורו. חלק משחקני הבית של קרית שמונה יוחזרו בקיץ, וייכנסו לרוטציה של המאמן החדש סאלח חסארמה בעונה הבאה. השמות הבולטים הם נאור עבודי ואלי בלילתי.
אחרי סערת ברק בכר, וההפסד למכבי תל אביב שבא אחריה, בקרית שמונה מקווים לחזור לתלם ולשמור על הסגנות בשני המחזורים שנותרו עד סיום העונה. במחזור הקרוב תארח הקבוצה את הפועל באר שבע לקרב ישיר על המקום השני. ניצחון יבטיח אותו לקבוצה הצפונית, כאשר גם תיקו יקרב אותה למטרה. הפסד לדרומיים יעשה מהפך לקראת מחזור הנעילה.
במכתב שפורסם באתר הרשמי של המועדון תקף שירצקי את הערוץ הראשון על הבחירה במפגש בין האלופה מכבי ת"א לבית"ר ירושלים כ"משחק המרכזי", זאת על חשבון שידור המשחק בין קרית שמונה לבאר שבע במאבק על המקום השני בערוץ הציבורי. "מבקש לשנות את ההחלטה השערורייתית", הפציר היו"ר בפנייתו.